Τόμας Χιούζ

Ο Τόμας Σμαρτ Χιούζ (Thomas Smart Hughes), (Νωνήτον, 25 Αυγούστου 1786 - Έτζγουεαρ, 11 Αυγούστου 1847), ήταν Άγγλος θεολόγος, ιστορικός και συγγραφέας.

 Βιογραφία 
Γεννήθηκε στις 25 Αυγούστου 1786 στο Νωνήτον του Γουόρικσαϊρ της Αγγλίας.

Σπούδασε κλασικές και θεολογικές σπουδές στο Κολέγιο Σαιν Τζωνς του Πανεπιστήμιου του Κέιμπριτζ. Ήταν άριστος γνώστης της αρχαίας Ελληνικής και Λατινικής γλώσσας. Συνόδευσε τον Ρόμπερτ Τάουνλη-Πάρκερ (Robert Townley-Parker) στο ταξίδι του στην Ελλάδα (1813-1814) με κύριο σκοπό να επισκεφθούν τα Γιάννενα και τον Αλή πασά. Μετά την επιστροφή του στην Αγγλία χειροτονήθηκε ιερέας το 1815 και έγινε εταίρος του Εμμανουέλ Κόλεττζ στο Πανεπιστήμιο του Κέιμπριτζ. Συνέγραψε φιλολογικές και θεολογικές μελέτες, κυρίως γύρω από τον απόστολο Παύλο. Όταν ξέσπασε η επανάσταση του 1821, βρέθηκε ενταγμένος στις τάξεις των φιλελλήνων.Νίκος Δ. Καράμπελας, Ο Άγγλος θεολόγος Thomas S. Hughes στην Πρέβεζα και τη Νικόπολη, Πρεβεζάνικα Χρονικά, τχ. 41-42, σελ. 54-56, Πρέβεζα, 2005.

Πέθανε στα 61 του χρόνια, στις 11 Αυγούστου του 1847, στο Έτζγουεαρ, βόρεια του Λονδίνου.Βλ. καταχώριση Thomas Smart Hughes, στη βάση δεδομένων των αποφοίτων του Πανεπιστημίου του Κέιμπριτζ.

 Ελληνικού ενδιαφέροντος έργα του
Το 1820 εκδόθηκαν στο Λονδίνο, από τον J. Mawman, οι εντυπώσεις του από το ταξίδι στην Ελλάδα.Thomas Smart Hughes, Travels in Sicily, Greece, and Albania, vol. 1; vol. 2, London, 1820. Το δίτομο έργο, xxii και 926 σελίδων, με τίτλο «Travels in Sicily, Greece and Albania» («Ταξίδια στη Σικελία, την Ελλάδα και την Αλβανία») είναι αφιερωμένο στο συνταξιδιώτη του Robert Townley-Parker. Περιέχει 13 χαρακτικά από σχέδια του συνοδοιπόρου του και αρχιτέκτονα Charles R. Cockerell και 2 χάρτες. Εντός κειμένου υπάρχουν και άλλα μικρά σκίτσα και χαρακτικά, τα οποία φαίνεται να έχει χαράξει ο William Hughes.

Το 1830 εκδόθηκε στο Λονδίνο από τους Henry Colburn και Richard Bentley η δεύτερη επαυξημένη έκδοση του έργου του Χιούζ με τίτλο «Travels in Greece and Albania» («Ταξίδια στην Ελλάδα και την Αλβανία»), δίτομη και αυτή, αποτελούμενη από xii και 1028 σελίδες.Thomas Smart Hughes, Travels in Greece and Albania, vol. 1; vol. 2, London, 1830. Το 1821 εκδόθηκε στο Παρίσι από τους αδελφούς Gide το έργο του Χιούζ, μεταφρασμένο στα Γαλλικά από τον ίδιο το συγγραφέα, σε δύο τόμους, με τίτλο «Voyage à Janina en Albanie, par la Sicile et la Grèce».Thomas Smart Hughes, Voyage à Janina en Albanie, par la Sicile et la Grèce, vol. 1; vol. 2, Paris, 1821. Τον ίδιο χρόνο τυπώθηκε στην Ιένα η γερμανική έκδοση του έργου του, με τίτλο «Reise durch Sicilien und Griechenland nach Janina in Albanien».Thomas Smart Hughes, Reise durch Sicilien und Griechenland nach Janina in Albanien, Jena, 1821.

Πηγές
Νίκος Δ. Καράμπελας, Ο Άγγλος θεολόγος Thomas S. Hughes στην Πρέβεζα και τη Νικόπολη, Πρεβεζάνικα Χρονικά, τχ. 41-42, σελ. 53-144, Πρέβεζα, 2005.

Βιβλιογραφικές παραπομπές

Εξωτερικοί σύνδεσμοι

 Γκραβούρα με προτομή του Χιούζ, στο Βρετανικό Μουσείο του Λονδίνου.
 Σκίτσο με μολύβι του  (1782-1871), που απεικονίζει τον Χιούζ, τον Οκτώβριο του 1822. Συλλογή σχεδίων Μουσείου Βικτωρίας και Αλβέρτου, Λονδίνο.

Κατηγορία:Άγγλοι συγγραφείς
Κατηγορία:Άγγλοι κληρικοί
Κατηγορία:Φιλέλληνες
Κατηγορία:Άγγλοι περιηγητές